P6_TA(2007)0083

Organi lokalne skupnosti in razvojno sodelovanje

Resolucija Evropskega parlamenta z dne 15. marca 2007 o organih lokalne skupnosti in razvojnem sodelovanju (2006/2235(INI))

Evropski parlament,

- ob upoštevanju člena 179 Pogodbe ES,

- ob upoštevanju Skupne izjave Sveta in predstavnikov vlad držav članic v okviru Sveta ter Evropskega parlamenta in Komisije o razvojni politiki Evropske unije: "Evropsko soglasje" [1] z dne 20. decembra 2005, izjava, ki kot poglavitno skupno načelo razvojnega sodelovanja določa lastništvo in partnerstvo, s katero se podpisnice zavezujejo, da bodo podpirale decentralizacijo in dobro upravljanje, ter spodbuja "povečano udeležbo lokalnih organov",

- ob upoštevanju Uredbe (ES) št. 1905/2006 Evropskega parlamenta in Sveta z dne 18. decembra 2006 o oblikovanju instrumenta za financiranje razvojnega sodelovanja [2],

- ob upoštevanju Sporazuma o partnerstvu med članicami Skupine afriških, karibskih in pacifiških držav (AKP) na eni strani ter Evropsko skupnostjo in njenimi državami članicami na drugi, podpisanega dne 23. junija 2000 v Cotonouju [3], kakor je bil spremenjen s Sporazumom o spremembi Sporazuma o partnerstvu z dne 25. junija 2005 [4] (Sporazum iz Cotonouja), ter zlasti členov 4, 28, 30(2), 43(4) in 58(2) Sporazuma,

- ob upoštevanju Listine kongresa lokalnih in regionalnih oblasti Evrope, ki jo je Odbor ministrov Sveta Evrope sprejel dne 14. januarja 1994 na 506. seji predstavnikov ministrov,

- ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij z dne 25. januarja 2006 z naslovom "Tematski program "Nedržavni akterji in organi lokalnih skupnosti v razvoju"", ki potrjuje, da so organi lokalnih skupnosti polnopravni udeleženci v razvoju, in predlaga njihovo "vključevanje v razvojni postopek, tudi z dialogom in finančno podporo" (KOM(2006)0019),

- ob upoštevanju sporočila Komisije Svetu, Evropskemu parlamentu in Evropskemu ekonomsko-socialnemu odboru z dne 12. oktobra 2005 z naslovom "Strategija EU za Afriko: k Evro-afriškemu paktu za pospešitev razvoja Afrike", katerega načela je sprejel Evropski svet dne 15. in 16. decembra 2005 in v katerem se Komisija zavezuje, da bo podpirala decentralizacijo in razvila zmogljivosti organov lokalnih skupnosti ter s tem poudarila strateški pomen partnerstva in pobratenj med mesti in občinami v Evropi in Afriki, s čimer bi se spodbujalo uresničevanje razvojnih ciljev novega tisočletja (RCNT) in predhodne pogoje, potrebne za njihovo uresničitev (KOM(2005)0489),

- ob upoštevanju sporočila Komisije Svetu, Evropskemu parlamentu in Evropskemu ekonomsko-socialnemu odboru z dne 20. oktobra 2003 o upravljanju in razvoju, ki dobro upravljanje določa prednostno nalogo evropskega sodelovanja (KOM(2003)0615),

- ob upoštevanju navodil Komisije, namenjenih službam generalnega direktorata za razvoj ter delegacijam v državah AKP-ALA-MED in SVED (afriške, karibske in pacifiške države; države Latinske Amerike in Azije; države Sredozemlja) in države Osrednje i Vzhodne Evrope, z dne 23. decembra 1999 (DEV/1424/2000), ki priporočajo "večje sodelovanje decentraliziranih interesnih skupin pri oblikovanju politik in načrtovanju" ter delegacijam vseh držav v razvoju predlagajo smernice za operacionalizacijo,

- ob upoštevanju Uredbe Sveta (ES) št. 1659/98 z dne 17. julija 1998 o decentraliziranem sodelovanju [5],

- ob upoštevanju proračunske postavke B7-6002, imenovane "decentralizirano sodelovanje", ki je namenjena spodbujanju takšnega pristopa v vseh državah v razvoju,

- ob upoštevanju mnenja Odbora regij z dne 16. novembra 2005 o decentraliziranem sodelovanju v reformi razvojne politike EU (CdR 224/2005),

- ob upoštevanju sklepne izjave predsednikov držav in vlad o RCNT na 60. zasedanju generalne skupščine Združenih narodov septembra 2005, ki poudarja "pomembno vlogo organov lokalnih skupnosti pri uresničevanju razvojnih ciljev novega tisočletja",

- ob upoštevanju poročila generalnega sekretarja Združenih narodov A/59/354, predstavljenega na 59. zasedanju generalne skupščine Združenih narodov dne 13. septembra 2004, ki priznava vlogo organov lokalnih skupnosti in globalnih omrežij organov lokalnih skupnosti, zlasti organizacije Združena mesta in lokalne uprave (ZMLU), ter te organe in omrežja kot enega glavnih partnerjev Združenih narodov za razvojna in humanitarna vprašanja na lokalni ravni,

- ob upoštevanju sklepne deklaracije ministrov in predstavnikov vlad na Četrtem svetovnem forumu o vodah, ki je potekalo v Mehiki od 16. do 22. marca 2006, ki navaja, da je uspešno sodelovanje z organi lokalnih skupnosti ključni dejavnik pri obvladovanju izzivov in doseganju RCNT na področju voda,

- ob upoštevanju deklaracije s Svetovnega vrha o trajnostnem razvoju, ki je potekal v Johannesburgu od 26. avgusta do 4. septembra 2002, ki ugotavlja, da je krepitev vloge in zmogljivosti organov lokalnih skupnosti bistvena za zagotovitev trajnostnega razvoja,

- ob upoštevanju sklepne deklaracije Konference Združenih narodov o človeških naselbinah (Habitat II), ki je potekala v Carigradu od 3. do 15. junija 1996, ki priznava, da so organi lokalnih skupnosti najtesnejši partnerji držav pri izvajanju programa Združenih narodov za človeške naselbine,

- ob upoštevanju Deklaracije iz Ria o okolju in razvoju, ki je bila sprejeta v okviru Drugega svetovnega vrha o zemlji, ki je potekal v Riu de Janeiru od 3. do 14. junija 1992, ki poudarja odločilno vlogo organov lokalnih skupnosti pri uresničevanju Agende 21, ki so jo sprejele države podpisnice zgoraj navedene deklaracije,

- ob upoštevanju deklaracije z ustanovnega kongresa organizacije ZMLU, ki je potekal od 2. do 5. maja 2004, v kateri se je tri tisoč županov in predstavnikov, ki so voljeni lokalno in predstavljajo organe lokalnih skupnosti po svetu, zavezalo k uresničevanju RCNT in prizadevanju za krepitev lokalne avtonomije in demokracije ter za sodelovanje med mesti v korist razvoju,

- ob upoštevanju sklepne deklaracije Generalne skupščine Sveta evropskih občin in regij (SEOR), ki je potekala v Innsbrucku od 10. do 12. maja 2006, in poglavja zgoraj navedene deklaracije z naslovom "Od lokalnega h globalnemu", ki poudarja vlogo Evrope in organov lokalnih skupnosti v svetu,

- ob upoštevanju člena 45 svojega Poslovnika,

- ob upoštevanju poročila Odbora za razvoj (A6-0039/2007),

Strokovno znanje in dodana vrednost organov lokalnih skupnosti za razvojno sodelovanje

A. ker je uresničevanje RCNT ena od prednostnih nalog EU in ker so bistveno vlogo skupnosti pri uresničevanju teh ciljev priznali Združeni narodi in zlasti njihov generalni sekretar, ki je na Vrhu tisočletja leta 2005 izjavil: "Kako lahko pričakujemo, da bomo uresničili razvojne cilje novega tisočletja, ne da bi dosegli napredek na področjih, kot so izobraževanje, boj proti lakoti, zdravje, dostop do vode, zdravstveni pogoji in enakost med spoloma? Mesta in organi lokalnih skupnosti imajo na vseh teh področjih bistveno vlogo [...]. Čeprav imajo naši cilji svetovno razsežnost, jih je možno najučinkoviteje doseči na lokalni ravni",

B. ker bi bilo zdaj potrebnih še 110 let, da bi dosegli RCNT, določene za leto 2015, in ker bi morala EU izkušnje organov lokalnih skupnosti na več razvojnih področjih, kot so gospodarjenje z vodami, boj proti AIDS-u, politika enakosti med spoloma, ravnanje z odpadki, socialna kohezija in lokalni gospodarski razvoj, priznati kot nujen prispevek k uresničevanju RCNT,

C. ker ima vsak otrok pravico, da je ob rojstvu vpisan na matičnem uradu, ter ob upoštevanju bistvene vloge, ki jo imajo pri tem organi lokalnih skupnosti ter neposredne povezave med to prakso in uporabo ustreznih standardov na področju človekovih pravic, ki ščitijo otroke pred izkoriščanjem prek dela,

D. ker je dobro upravljanje eden prednostnih ciljev EU in ker sta lokalna demokracija in decentralizacija v skladu z navedenim Evropskim soglasjem o razvoju jedro demokratičnega upravljanja,

E. ker bo čez 20 let 60 % svetovnega prebivalstva živelo v mestih, zaradi česar bodo ta imela pomembno vlogo pri izboljšanju življenjskih pogojev najrevnejših prebivalcev,

F. ker morajo organi lokalnih skupnosti po svetu pridobiti izkušnje prek:

- projektov za organe lokalnih skupnosti, ki jih že več kot trideset let financirajo ali spodbujajo evropski organi lokalnih skupnosti v sodelovanju z organi lokalnih skupnosti na jugu,

- projektov za organe lokalnih skupnosti, ki jih financira EU v okviru programov URB-AL (Latinska Amerika), Azija URBS (Azija) in v manjši meri MEDA (južno Sredozemlje), ACCESS (Srednja in Vzhodna Evropa), TACIS (Vzhodna Evropa in osrednja Azija) in CARDS (Balkan) ter večletnih programov mikroprojektov (MMP) v državah AKP,

- nacionalnih in regionalnih programov sodelovanja za podporo decentralizaciji ali lokalnemu razvoju, pri katerih organi lokalnih skupnosti in njihova združenja delujejo kot izvajalci ob pomoči EU in drugih donatorjev (Združeni narodi, dvostranske agencije, Svetovna banka ali regionalne razvojne banke itd.),

G. ker imajo organi lokalnih skupnosti potrebno politično legitimnost, strokovno znanje in izkušnje pri upravljanju lokalnih zadev ter zmožnost mobilizacije drugih lokalnih akterjev,

H. ker kljub velikemu pomenu udeležbe organov lokalnih skupnosti pri procesu sodelovanja, ki sta ga priznala Sporazum iz Cotonouja in Evropsko soglasje o razvoju, še ni bil vzpostavljen trajni mehanizem za zagotavljanje sodelovanja teh udeležencev pri dialogu s Komisijo v Evropi in v državah v razvoju; ker je takšen mehanizem vseeno na voljo za nedržavne akterje,

V Evropi

I. ker so organi lokalnih skupnosti že usposobljeni in izkušeni akterji na področju razvojne pomoči: že več kot 30 let so strokovnjaki na vseh področjih razvoja mest in podeželja ter še naprej razširjajo svoje dejavnosti, ki so vse bolj raznolike, in s tem vzpostavljajo solidarnostno omrežje, ki vključuje ves svet; ker te dejavnosti zdaj zelo pogosto podpirajo in financirajo različne države,

J. ker imajo nacionalna in regionalna združenja evropskih organov lokalnih skupnosti vse pomembnejšo vlogo v smislu obveščanja, krepitve zmogljivosti in dialoga ter lahko zato postanejo eden od "ključnih sredstev" EU in drugih razvojnih partnerjev za zagotovitev udeležbe organov lokalnih skupnosti, ki jih predstavljajo pri dialogu s Komisijo v Evropi,

K. ker imajo evropske lokalne uprave in njihova združenja odločilno vlogo pri obveščanju, mobilizaciji in osveščanju javnosti v EU na lokalni ravni z neposrednim vključevanjem državljanov; ker to prispeva k spodbujanju vrednot solidarnosti in razvojne pomoči, kar izraža "kampanja mest in občin za novo tisočletje", ki jo je julija 2005 začela izvajati ZMLU s podporo Združenih narodov; ker v okviru evropskega oddelka ZMLU, tj. CEMR od aprila 2006 spodbuja evropska mesta k pospeševanju in uresničevanju RCNT,

L. ker lokalni načrti in programi osveščanja o razvoju, ki se vzpostavljajo v vse več občinah in regijah, niso omejeni na točno določene dejavnosti, ampak nasprotno opredeljujejo celosten program izobraževanja in informiranja prebivalstva na lokalni ravni,

M. ker so organi lokalnih skupnosti ključni akterji na področju razvoja ter imajo vlogo spodbujanja delovanja ter usklajevanja gospodarskih in socialnih subjektov na lokalni ravni,

N. ker EU trenutno finančno ne podpira partnerskih povezav med evropskimi mesti in mesti na jugu, čeprav je pobud za sodelovanje evropskih mest s sorodnimi mesti v državah na jugu vse več,

O. ker imajo priseljene osebe v Evropi pomembno vlogo pri razvojnem sodelovanju zaradi dodane vrednosti, povezane z njihovimi možnostmi prispevanja, sposobnostmi in bližino njihove države izvora; ker v tem smislu decentralizirano sodelovanje pomeni prednostno in ustrezno področje delovanja za organizacije mednarodne solidarnosti za priseljene osebe, kar zadeva dejavnosti v državah izvora teh oseb ter projekte za razvojno izobraževanje in osveščanje v njihovi državi gostiteljici,

V državah v razvoju

P. ker "decentralizirano sodelovanje", kot ga je EU opredelila v Četrti konvenciji iz Loméja (Lomé IV), podpisani dne 15. decembra 1989, izraža pripravljenost, da se o pomoči državam v razvoju ne odloča le v sodelovanju s zadevnimi tretjimi državami, ampak je treba v politične odločitve in izvajanje pomoči vključiti tudi organe lokalnih skupnosti, da bi bila pomoč uspešnejša in trajnejša; ker je glavni izziv trajno preoblikovanje pogojev evropskega sodelovanja na podlagi pričakovanj prebivalstva, da bi projekti bolje upoštevali dejanske potrebe,

Q. ker sodelovanje in prevzemanje odgovornosti za razvojne politike, ki sta prednostni načeli EU, potekata ob udeležbi organov lokalnih skupnosti, saj njihova razporeditev po celotnem ozemlju omogoča politiko približevanja in vključevanje vsakodnevnih pričakovanj prebivalstva, zlasti v najbolj oddaljenih regijah,

R. ker imajo skupnosti praktične izkušnje v vseh državah v razvoju in različnih sektorjih, kot so sanitarne storitve, izobraževanje, zdravje, stanovanjske razmere, spodbujanje udeležbe žensk v lokalnem odločanju, informacijski sistemi za droge, upravljanje turizma, ohranjanje zgodovinske dediščine mest, razvoj lokalnih zdravstvenih storitev, upravljanje voda in javni prevoz,

S. ker se zaradi decentralizacije in reform držav, ki potekajo v večini regij v svetu, organi lokalnih skupnosti uveljavljajo kot vladno telo, ki je hkrati ločeno in predstavniško ter ima nove pristojnosti na zelo različnih področjih političnega delovanja, nujnih za boj proti revščini in doseganje RCNT, kot na primer na področju primarne zdravstvene oskrbe, voda, sanitarnih storitev, dostopa do izobraževanja, varstva okolja, lokalnega gospodarskega razvoja, preprečevanja virusa HIV/AIDS-a in enakosti med spoloma,

T. ker lahko vključevanje organov lokalne skupnosti prispeva h krepitvi lokalne demokracije in demokratizaciji upravljanja pomoči na lokalni ravni, ob upoštevanju vloge, ki jo na tem področju lahko imajo nacionalna združenja organov lokalnih skupnosti v državah na jugu,

U. ker strateška vloga organov lokalnih skupnosti, ki so vez med nacionalno vlado in civilno družbo, kadar jim je podeljena volilna pristojnost, pomeni, da so popoln posrednik za spodbujanje posvetovanja med različnimi razvojnimi partnerji, ki je potrebno za zagotavljanje učinkovite in usklajene pomoči,

V. ker organi lokalnih skupnosti, ki lahko bolje spremljajo lokalni vpliv nacionalnih in mednarodnih razvojnih strategij, ker so bolje seznanjeni z lokalnimi razmerami kot centralna vlada ali mednarodni donatorji, prispevajo posebno dodano vrednost, kar jim omogoča zagotavljanje pomoči, ki je bolje prilagojena posebnostim ozemelj, ki jih upravljajo,

W. ker bi organi lokalnih skupnosti lahko z ustreznimi sredstvi zagotavljali trden okvir, ki bi novim udeležencem omogočil izražanje, organiziranje in razvoj v skladu z zahtevami evropskega partnerstva,

X. ker so lahko zaradi posebnega poznavanja ozemlja, ki ga upravljajo, pomemben vzvod za boj proti revščini in neenakosti,

Y. ker na primer v latinskoameriški regiji, v kateri hiter razvoj urbanizacije postavlja mestne politike na prvo mesto med razvojnimi vprašanji, zaradi katerega mesta in prestolnice postajajo glavni sogovorniki vlad pri reševanju glavnih socialnih težav (migracije, mladi, revščina, zaposlovanje),

Z. ker je treba spodbujati tudi dialog med organi lokalnih skupnosti in nedržavnimi akterji za oblikovanje in izvajanje dejavnosti za lokalni razvoj, ki jih financira Skupnost,

AA. ker je za sodelovanje organov lokalnih skupnosti držav v razvoju potreben proces prevzemanja strategij razvojnega sodelovanja, ki med drugim zahteva krepitev njihovega dostopa do informacij, organizacijskih sredstev in mehanizmov predstavljanja, njihovih zmogljivosti za dialog ter predloge glede politike sodelovanja, udeležbe pri nacionalnih, regionalnih in mednarodnih organih za dialog ter usklajevanja,

AB. ker mora ZMLU sodelovati pri oblikovanju in predstavljanju potreb skupnosti v državah v razvoju,

AC. ker je bila vloga organov lokalnih skupnosti pri razvoju kljub njihovemu strokovnemu znanju na področju razvoja do zdaj podcenjena in premalo izkoriščena,

Zagotavljanje sredstev, ki bodo organom lokalnih skupnosti omogočila izvajanje njihove vloge pri uresničevanju razvojnih ciljev novega tisočletja

1. ponovno opozarja, da se je Komisija že v preteklosti zavezala, da bo organom lokalnih skupnosti zagotovila polnopravno partnersko vlogo pri razvojni pomoči, pri čemer sta nedavno sprejeti obveznosti: za države AKP Sporazum iz Cotonouja; za vse države v razvoju pa moralna podpora navedenemu Evropskega soglasja o razvoju;

2. priznava, da je vključevanje organov lokalnih skupnosti v razvojne politike nujno za doseganje RCNT in zagotavljanje dobrega upravljanja; ocenjuje, da je prevzemanje odgovornosti za razvojne politike dejansko pomemben korak k večji preglednosti in demokraciji pri razvojni pomoči ter omogoča upoštevanje dejanskih potreb upravičencev pri oblikovanju učinkovitejših in trajnejših projektov in programov;

3. poudarja pomen partnerstev sever-jug in jug-jug med organi lokalnih skupnosti in njihovimi predstavniškimi združenji, ki prispevajo h krepitvi dobrega upravljanja in uresničevanju RCNT;

4. poziva Komisijo, da podpre in okrepi neposredno sodelovanje evropskih organov lokalnih skupnosti z mednarodnimi partnerji; poziva zlasti, da se zagotovi neprekinjenost, vključno s finančno trajnostjo, solidarnostnih omrežij, ki jih vzpostavljajo programi, kot so URB-AL, Azija URBS in drugi, ki se bodo končali najpozneje leta 2007 ter pomenijo obveznosti do prebivalstva;

5. poudarja, da načela prevzemanja odgovornosti, sodelovanja in dobrega upravljanja vključujejo pristop z več udeleženci ali različna razvojna partnerstva, in sicer tretje države, organe lokalnih skupnosti ali nedržavne akterje, ki delujejo na dopolnilen in skladen način;

6. poudarja, da bi morale lokalne uprave okrog sebe zbrati ostale lokalne akterje (univerze, socialne subjekte, razvojne nevladne organizacije, podjetja itd.) in spodbuditi udeležbo državljanov v javnem življenju;

7. poziva lokalne akterje, naj sodelujejo z mednarodnimi organizacijami pri nadzoru industrije in kmetijstva, da bi preprečili otroško delo, ter pri izgradnji in vzdrževanju ustrezne šolske infrastrukture z usposobljenim učnim osebjem ter brezplačnimi prevozi in obroki, da bodo otroci lahko obiskovali šolo;

8. vseeno upošteva, da je pomembno jasno razlikovati med posebnostjo organov lokalnih skupnosti in "nedržavnimi akterji", kar zadeva: področje pristojnosti, legitimnost in demokratični nadzor, izkušnje na področju upravljanja lokalnih zadev, vključevanje v izvajanje javne politike;

9. pozdravlja politično priznanje organov lokalnih skupnosti in posebna finančna sredstva, ki jim jih dodeljuje zgoraj navedeni instrument za razvojno sodelovanje: (a) organi lokalnih skupnosti so v veliki meri so vključeni v opredelitev strategije sodelovanja držav v razvoju ter v oblikovanje, izvajanje in ocenjevanje geografskih in tematskih programov; (b) do 15 % sredstev iz tematskega programa "Nedržavni akterji in organi lokalnih skupnosti v razvoju" se lahko neposredno dodeli organom lokalnih skupnosti; (c) evropski organi lokalnih skupnosti bodo vključeni v strukturirani politični dialog z institucijami Skupnosti in drugimi akterji razvoja na severu;

10. poziva Komisijo, naj se v prihodnjih instrumentih za financiranje razvojnega sodelovanja in zakonodajnih besedilih sklicuje na vlogo organov lokalnih skupnosti in njihovih predstavniških združenj kot "političnih partnerjev" ter jim zagotovi udeležbo na vseh stopnjah procesa sodelovanja in neposreden dostop do finančnih sredstev Skupnosti;

11. poziva Komisijo, da v nacionalnih strateških dokumentih določi postopke in mehanizme za boljšo udeležbo organov lokalnih skupnosti, njihovih predstavniških organizacij in partnerjev civilne družbe na vseh stopnjah procesa sodelovanja (dialogi in oblikovanje strateških dokumentov, načrtovanje, izvajanje, pregledi, ocenjevanje) ter o tem obvešča delegacije Unije, da se zagotovi njihovo izvajanje;

12. poziva Komisijo in Svet, da združenja organov lokalnih skupnosti na jugu priznata kot učinkovite posrednike med organi lokalnih skupnosti na eni strani in vladami držav članic EU na drugi, da se lahko opredelijo strategije in izvajajo razvojne politike;

13. obžaluje, da so bili do zdaj organi lokalnih skupnosti v državah v razvoju vključeni le v izvajanje projektov in ne v oblikovanje razvojnih politik, tudi v državah AKP, kljub spremembi Sporazuma iz Cotonouja, ki politični dialog z organi lokalnih skupnosti določa kot jedro partnerstva; zato se zavezuje, da bo skupaj z združenji izvoljenih predstavnikov vodil natančno politično spremljanje izvajanja instrumenta razvojnega sodelovanja v EU in državah v razvoju, zlasti s pregledom strateških dokumentov v vsaki posamezni državi, ter organe lokalnih skupnosti obveščal o novih priložnostih zanje in v primeru težav, ki so jih ugotovili organi lokalnih skupnosti, informacije posredoval Komisiji;

14. v tem smislu poudarja, da je v zgoraj navedenih navodilih z dne 23. decembra 1999 Komisija delegacijam vseh držav v razvoju predlagala smernice za operacionalizacijo, ki natančno pojasnjujejo, kako naj se organi lokalnih skupnosti in nedržavni akterji vključujejo na vseh stopnjah procesa sodelovanja; natančno določajo tudi "povečano sodelovanje decentraliziranih akterjev pri oblikovanju politik in načrtovanju" ter ostajajo uporaben vodnik za izvajanje novih razvojnih instrumentov;

15. pozdravlja zgoraj navedeno sporočilo z dne 25. januarja 2006, v katerem Komisija potrjuje, da so organi lokalnih skupnosti polnopravni akterji razvoja, in načrtuje "vključevanje nedržavnih akterjev in organov lokalne skupnosti v razvojni postopek, tudi z dialogom in finančno podporo"; poudarja, da to v skladu z novimi določbami instrumenta razvojnega sodelovanja pomeni, da je njihovo sodelovanje del oblikovanja nacionalnih strategij in geografskih programov, ker so v njih opredeljene politične smernice sodelovanja Skupnosti; zato obžaluje, da Komisija v tem sporočilu omejuje možnost sodelovanja organov lokalnih skupnosti in jo obravnava kot postransko, v skladu z načelom subsidiarnosti glede na geografske programe; zato meni, da bo sodelovanje med organi lokalnih skupnosti in državo pripomoglo, da bo razvojna pomoč učinkovitejša ter omogočilo, da bo uporaba dodeljenih sredstev učinkovitejša in bodo pomoč prejeli tisti, ki jo najbolj potrebujejo;

16. poudarja potrebo po vzpostavitvi trajnega dialoga ter posvetovanja med EU in organi lokalnih skupnosti ter njihovimi predstavniškimi združenji na vseh ravneh - nacionalni, regionalni, svetovni - zlasti z njihovim vključevanjem v postopek dialoga med EU in partnerskimi državami, kot sta Skupna parlamentarna skupščina in Svet ministrov AKP-EU, in sicer v vlogi opazovalcev in pod enakimi pogoji kot veljajo za predstavnike nedržavnih akterjev;

17. poziva, da se organom lokalnih skupnosti in njihovim predstavniškim združenjem omogočijo koristi neposrednega in prilagojenega financiranja: (a) na eni strani iz geografskih programov instrumenta razvojnega sodelovanja zaradi njihove vloge pri lokalnem upravljanju in zaradi pomena njihovega sodelovanja pri uresničevanju RCNT; (b) na drugi strani iz tematskega programa "Nedržavni akterji in organi lokalnih skupnosti v razvoju", ker krepitev njihovih zmogljivosti za dialog in udeležbo v procesu sodelovanja (organizacija in predstavljanje, vzpostavitev mehanizmov za posvetovanje, dialog in lobiranje) v Evropi in državah v razvoju zahteva finančno podporo, ki je bolje prilagojena novih odgovornostim;

18. zato poziva Komisijo, naj v okviru revizije razvojnih instrumentov, predvidenih za 2008/2009:

- iz decentralizacije in delovanja organov lokalnih skupnosti oblikuje sektor za koncentracijo pomoči Skupnosti v državah v razvoju,

- se znaten odstotek proračunske pomoči, ki jo EU namenja državam v razvoju, dodeli neposredno organom lokalnih skupnosti po posvetu s centralnimi vladami, da se izboljša upravljanje s pomočjo Skupnosti v državah v razvoju, z namenom okrepiti demokracijo in izboljšati dostop prebivalstva do evropskih skladov, v skladu z načeli iz Evropskega soglasja o razvoju,

- se poveča proračunska postavka tematskega programa o nedržavnih akterjih in organih lokalne skupnosti, glede na vsestransko vlogo, ki jo imajo pri uresničevanju RCNT, zlasti vlogo organov lokalnih skupnosti pri zagotavljanju lokalnih javnih storitev,

- za pospešitev podpore za večanje zmogljivosti lokalne vlade AKP in izmenjavo podatkov v okviru Sporazuma iz Cotonouja, zlasti prek platforme lokalne vlade in njenega članstva, vključno s takojšnjo uveljavitvijo ponujenega financiranja, ki ga je oktobra 2003 podprl Odbor veleposlanikov AKP,

- v primerih, ko decentralizacija ni osrednja točka, podpre delovanje organov lokalnih skupnosti s pomočjo politike decentralizacije države v smislu zmogljivosti, razpoložljivosti sredstev, finančne, zakonodajne in druge podpore,

- vzpostavi mehanizme za ozemeljsko razporeditev sektorske pomoči, da bi organi lokalnih skupnosti lahko imeli vlogo, ki jim pripada v skladu z zakoni o decentralizaciji, ker pri izvajanju sektorskih programov zagotavljajo dodano vrednost, zlasti na področju zdravja, izobraževanja in bistvenih javnih storitev, iz katerih so zdaj pogosto izključeni;

19. poudarja pomen strukturiranega dialoga med evropskimi organi lokalnih skupnosti in institucijami Skupnosti, kot je opredeljen v instrumentu razvojnega sodelovanja, da bi organi lokalnih skupnosti imeli na voljo okvir, v katerem bi lahko učinkovito sodelovali in vodili dialog z institucijami in drugimi akterji razvoja;

20. poziva Komisijo, da vzpostavi partnerstvo s platformo združenj, ki predstavljajo organe lokalnih skupnosti, dejavne na področju sodelovanja, po vzoru soglasja (Evropske konfederacije NVO za pomoč in razvoj) za NVO, da bi olajšali dialog in sodelovanje z institucijami Skupnosti, uskladili sodelovanje med organi lokalnih skupnosti in jim pomagali pri izvajanju razvojnih politik ter zlasti pri okrepitvi zmogljivosti njihovih članov;

21. poziva Komisijo, da v sodelovanju z organizacijami organov lokalnih skupnosti vzpostavi mednarodni center za nadzor nad lokalno demokracijo in decentralizacijo, da se:

- zagotovi spremljanje udeležbe organov lokalnih skupnosti pri procesu sodelovanja z EU (politični dialog, oblikovanje razvojnih strategij, načrtovanje, izvajanje, ocenjevanje) in institucije opozori na praktične težave,

- vzpostavi globalno kartiranje lokalnega upravljanja, ki bi zabeležilo projekte, udeležence in proračunska sredstva, ki so jih uporabili organi lokalnih skupnosti po svetu, da bi olajšali usklajevanje, medsebojno povezanost in sinergijo med različnimi partnerji lokalnega upravljanja,

- oblikujejo sredstva za obveščanje in podporo udeležbi organov lokalnih skupnosti pri procesu evropskega sodelovanja, kot so posodobljene informacije o novih priložnostih za organe lokalnih skupnosti, ki jih je omogočila reforma pomoči, tehnična pomoč za odzive na javne razpise in pozive k oddaji predlogov itd,

- nadzira in analizira spoštovanje standardov v zvezi z demokracijo in človekovimi pravicami, zlasti tistih, ki posebej zadevajo lokalno demokracijo in dobro upravljanje, kot določajo ustrezni standardi Skupnosti in drugi mednarodno dogovorjeni standardi, kot na primer standardi ZN, Afriške unije, Commonwealtha;

22. poziva Komisijo, naj spodbuja strukturne ukrepe, namenjene usmerjanju in podpori decentralizacije ter krepitve lokalnih zmogljivosti v partnerskih državah, skupaj z večjo demokratizacijo in udeležbo državljanov;

23. predlaga uporabo mehanizmov za pregled strategij sodelovanja, vključno s strategijo iz Sporazuma iz Cotonouja, da se ugotovi napredek pri udeležbi organov lokalnih skupnosti pri procesu sodelovanja in zagotovi odpravljanje pravnih, političnih in organizacijskih ovir, ki omejujejo udeležbo organov lokalnih skupnosti pri procesu sodelovanja;

*

* *

24. naroči svojemu predsedniku, naj to resolucijo posreduje Svetu in Komisiji ter vladam in parlamentom držav članic.

[1] UL C 46, 24.2.2006, str.1.

[2] UL L 378, 27.12.2006, str. 41.

[3] UL L 317, 15.12.2000, str.3. Sporazum, kakor je bil nazadnje spremenjen s Sklepom št. 1/2006 Sveta ministrov AKP-ES (UL L 247, 9.9.2006, str. 22).

[4] UL L 209, 11.8.2005, str. 27.

[5] UL L 213, 30.7.1998, str. 6. Uredba, kakor je bila nazadnje spremenjena z Uredbo (ES) št. 625/2004 Evropskega parlamenta in Sveta (UL L 99, 3.4.2004, str. 1).

--------------------------------------------------